
ANNESS I
SOMMARJU TAL‑KARATTERISTIĊI TAL‑PRODOTT
1.
ISEM IL‑PRODOTT MEDIĊINALI
Urorec 4 mg kapsuli ibsin
Urorec 8 mg kapsuli ibsin
2.
GĦAMLA KWALITATTIVA U KWANTITATTIVA
Urorec 4 mg kapsuli ibsin

Kull kapsula iebsa fiha 4 mg silodosin.
Urorec 8 mg kapsuli ibsin

Kull kapsula iebsa fiha 8 mg ta’ silodosin.
Għal‑lista sħiħa ta’ eċċipjenti, ara sezzjoni 6.1.
3.
GĦAMLA FARMAĊEWTIKA
Kapsula iebsa.
Urorec 4 mg kapsuli ibsin
Kapsula iebsa safra, opaka tal‑ġelatina, daqs 3 (madwar 15.9 x 5.8 mm).
Urorec 8 mg kapsuli ibsin
Kapsula iebsa bajda, opaka tal‑ġelatina, daqs 0 (madwar 21.7 x 7.6 mm).
4.
TAGĦRIF KLINIKU
4.1
Indikazzjonijiet terapewtiċi
Kura tas‑sinjali u s‑sintomi ta’ iperplasija beninna tal‑prostata (benign prostatic hyperplasia, BPH) f’irġiel adulti.
4.2
Pożoloġija u metodu ta’ kif għandu jingħata
Pożoloġija

Id‑doża rrakkomandata hija kapsula waħda ta’ Urorec 8 mg kuljum. Għal gruppi ta’ pazjenti speċjali, hija rrakkomandata kapsula waħda ta’ Urorec 4 mg kuljum (ara taħt).
Anzjani
M’hemmx bżonn ta’ aġġustament tad‑doża fl‑anzjani (ara sezzjoni 5.2).
Indeboliment tal‑kliewi
M’hemmx bżonn ta’ aġġustament fid‑doża għal pazjenti b’indeboliment ħafif tal‑kliewi (CLCR ≥ 50 sa ≤ 80 mL/min).
F’pazjenti b’indeboliment moderat tal‑kliewi (CLCR ≥ 30 sa < 50 mL/min) hija rrakkomandata doża inizjali ta’ 4 mg darba kuljum, li tista’ tiżdied għal 8 mg darba kuljum wara ġimgħa ta’ kura, jiddependi fuq ir‑rispons tal‑pazjent individwali. Mhux irrakkomandat l‑użu f’pazjenti b’indeboliment sever tal‑kliewi (CLCR < 30 mL/min) (ara sezzjonijiet 4.4 u 5.2).
Indeboliment tal‑fwied
M’hemmx bżonn ta’ aġġustament fid‑doża għal pazjenti b’indeboliment ħafif għal moderat tal‑fwied.
Billi m’hemmx informazzjoni disponibbli, mhux irrakkomandat l‑użu f’pazjenti b’indeboliment sever tal‑fwied (ara sezzjonijiet 4.4 u 5.2).
Popolazzjoni pedjatrika
M’hemm l‑ebda użu rilevanti ta’ Urorec fil‑popolazzjoni pedjatrika għall indikazzjoni ta’ iperplasija beninna tal‑prostata (benign prostatic hyperplasia, BPH). 
Metodu ta’ kif għandu jingħata

Użu orali.

Il‑kapsula għandha tittieħed mal‑ikel, preferibbilment fl‑istess ħin kuljum. Il‑kapsula m’għandhiex titkisser jew tiġi mimgħuda iżda għandha tinbela’ sħiħa, preferibbilment ma’ tazza ilma.
4.3
Kontraindikazzjonijiet
Sensittività eċċessiva għas‑sustanza attiva jew għal kwalunkwe sustanza mhux attiva elenkata fis‑sezzjoni 6.1.
4.4
Twissijiet speċjali u prekawzjonijiet għall‑użu
Sindromu tal‑Iris Mitluqa Waqt Operazzjoni (Intraoperative Floppy Iris Syndrome, IFIS)
IFIS (varjant tas‑sindromu tal‑pupilla żgħira) ġie osservat waqt operazzjoni tal‑katarretti f’xi pazjenti fuq imblokkaturi‑α1 jew li qabel ingħataw kura b’imblokkaturi‑α1. Dan jista’ jwassal għal żieda fil‑kumplikazzjonijiet ta’ xi proċedura waqt l‑operazzjoni.
Il‑bidu ta’ kura b’silodosin mhux irrakkomandat f’pazjenti li għalihom tkun ippjanata operazzjoni tal‑katarretti. Ġie rrakkomandat it‑twaqqif tal‑kura b’imblokkatur‑α1 ġimgħa sa ġimagħtejn qabel l‑operazzjoni tal‑katarretti iżda l‑benefiċċju u d‑dewmien tat‑twaqqif tal‑kura qabel l‑operazzjoni tal‑katarretti għadhom ma ġewx stabbiliti.
Waqt valutazzjoni ta’ qabel l‑operazzjoni, il‑kirurgi tal‑għajnejn u t‑tim tagħhom għandhom jikkunsidraw jekk il‑pazjenti ippjanati għal operazzjoni tal‑katarretti jkunux qegħdin jew kinux ġew ittrattati b’silodosin, sabiex jiġi żgurat li jittieħdu l‑miżuri xierqa biex ikunu jistgħu jittieħdu l‑passi meħtieġa għall‑IFIS waqt l‑operazzjoni.
Effetti ortostatiċi
L‑inċidenza tal‑effetti ortostatiċi b’silodosin hija baxxa ħafna. Madankollu, il‑pressjoni tad‑demm tista’ titbaxxa f’xi pazjenti individwali, li f’każijiet rari jwassal għal sinkope. Mal‑ewwel sinjali ta’ pressjoni baxxa ortostatika (bħal sturdament ikkaġunat mill‑pożizzjoni), il‑pazjent għandu jpoġġi bilqiegħda jew jimtedd sakemm jgħaddu s‑sintomi. Il‑kura b’silodosin mhux irrakkomandata f’pazjenti bi pressjoni baxxa ortostatika.
Indeboliment tal‑kliewi
Mhux irrakkomandat l‑użu ta’ silodosin f’pazjenti b’indeboliment sever tal‑kliewi (CLCR < 30 mL/min) (ara sezzjonijiet 4.2 u 5.2).
Indeboliment tal‑fwied
Billi m’hemmx dejta disponibbli minn pazjenti b’indeboliment sever tal‑fwied, mhux irrakkomandat l‑użu ta’ silodosin f’dawn il‑pazjenti (ara sezzjonijiet 4.2 u 5.2).
Karċinoma tal‑prostata
Billi l‑BPH u l‑karċinoma tal‑prostata jistgħu jippreżentaw bl‑istess sintomi u jistgħu jeżistu fl‑istess ħin, il‑pazjenti maħsuba li għandhom BPH għandhom jiġu eżaminati qabel ma tinbeda l‑kura b’silodosin, sabiex tiġi eskluża l‑preżenza ta’ karċinoma tal‑prostata. Qabel il‑kura u f’intervalli regolari wara, għandu jsir eżami diġitali tar‑rektum u, fejn ikun meħtieġ, kejl fil‑laboratorju ta’ antiġen speċifiku tal‑prostata (PSA).

Kura b’silodosin twassal għal tnaqqis fl‑ammont ta’ semen li joħroġ matul l‑orgażmu li jista’ jaffettwa temporanjament il‑fertilità tar‑raġel. Dan l‑effett imur fi żmien ftit ġranet wara t‑twaqqif ta’ silodosin (ara sezzjoni 4.8).

Sodium
Dan il‑prodott mediċinali fih anqas minn 1 mmol sodium (23 mg) f’kull kapsula, jiġifieri essenzjalment ‘ħieles mis‑sodium’.

4.5
Interazzjoni ma’ prodotti mediċinali oħra u forom oħra ta’ interazzjoni
Silodosin huwa mmetabolizzat b’mod estensiv, l‑aktar permezz ta’ CYP3A4, alcohol dehydrogenase u UGT2B7. Silodosin huwa wkoll substrat għall‑glikoproteina P. Sustanzi li jimpedixxu (bħal ketoconazole, itraconazole, ritonavir jew cyclosporine) jew jinduċu (bħal rifampicin, barbiturates, carbamazepine, phenytoin) dawn l‑enzimi u trasportaturi jistgħu jaffettwaw il‑konċentrazzjonijiet fil‑plażma ta’ silodosin u l‑metabolit attiv tiegħu.
Imblokkaturi alpha
M’hemmx informazzjoni adegwata dwar l‑użu mingħajr periklu ta’ silodosin f’kombinazzjoni ma’ antagonisti oħrajn tal‑adrenoriċettur‑α. Għaldaqstant, mhux irrakkomandat l‑użu konkomittanti ta’ antagonisti oħrajn tal‑adrenoriċettur‑α.

Inibituri ta’ CYP3A4
Fi studju tal‑interazzjoni, ġiet osservata żieda ta’ 3.7 darbiet fil‑konċentrazzjonijiet massimi ta’ silodosin fil‑plażma u żieda ta’ 3.1 darbiet fl‑esponiment għal silodosin (jiġifieri AUC) bl‑għoti simultanju ta’ inibitur b’saħħtu ta’ CYP3A4 (ketoconazole 400 mg). L‑użu fl‑istess ħin ma’ inibituri b’saħħithom ta’ CYP3A4 (bħal ketoconazole, itraconazole, ritonavir jew cyclosporine) mhux irrakkomandat.
Meta silodosin ingħata fl‑istess ħin ma’ inibitur CYP3A4 ta’ qawwa moderata bħal diltiazem, ġiet osservata żieda ta’ madwar 30% fl‑AUC ta’ silodosin, iżda is‑Cmax u l‑half‑life ma kinux affettwati. Din il‑bidla mhijiex klinikament rilevanti u għalhekk m’hemmx bżonn ta’ aġġustament fid‑doża.
Inibituri ta’ PDE‑5
Ġew osservati interazzjonijiet farmakodinamiċi minimi bejn silodosin u dożi massimi ta’ sildenafil jew tadalafil. Fi studju kkontrollat bil‑plaċebo fuq 24 pazjent ta’ 45‑78 sena li kienu qegħdin jieħdu silodosin, l‑għoti fl‑istess ħin ta’ sildenafil 100 mg jew tadalafil 20 mg ma kkaġunax tnaqqis medju klinikament sinifikanti fil‑pressjoni sistolika jew dijastolika tad‑demm, kif imkejjel b’testijiet ortostatiċi (bilwieqfa mqabbel ma’ mimdud). Fil‑persuni ta’ iżjed minn 65 sena, it‑tnaqqis medju f’ħinijiet varji kien bejn 5 u 15 mmHg (sistolika) u 0 u 10 mmHg (dijastolika). It‑testijiet ortostatiċi pożittivi kienu biss ftit aktar komuni meta ngħataw flimkien; madankollu, ma kienx hemm ortostasi sintomatika jew sturdament. Il‑pazjenti li jieħdu inibituri ta’ PDE‑5 fl‑istess ħin ma’ silodosin għandhom jiġu mmonitorjati għar‑reazzjonijiet avversi li jista’ jkun hemm.
Sustanzi kontra l‑pressjoni għolja
Fil‑programm ta’ studju kliniku, ħafna pazjenti kienu fuq kura simultanja kontra l‑pressjoni għolja (l‑aktar is‑sustanzi li jaħdmu fuq is‑sistema rennin‑angiotensin, imblokkaturi beta, antagonisti tal‑kalċju u dijuretiċi) mingħajr ma esperjenzaw żieda fl‑inċidenza tal‑pressjoni baxxa ortostatika. Madankollu, wieħed għandu joqgħod attent meta jinbeda użu simultanju ma’ sustanzi kontra l‑pressjoni għolja u l‑pazjenti għandhom jiġu mmonitorjati għar‑reazzjonijiet avversi li jista’ jkun hemm.
Digoxin

Il‑livelli fissi ta’ digoxin, substrat tal‑glikoproteina P, ma ġewx affettwati b’mod sinifikattiv mill‑għoti simultanju ma’ silodosin 8 mg darba kuljum. M’hemmx bżonn ta’ aġġustament fid‑doża.
4.6
Fertilità, tqala u treddigħ
Tqala u treddigħ
Ma japplikax billi silodosin huwa maħsub għal pazjenti rġiel biss.
Fertilità
Fi studji kliniċi, ġie osservat is‑seħħ ta’ eġakulazzjoni b’inqas jew l‑ebda semen waqt kura b’silodosin (ara sezzjoni 4.8), dovut għall‑karatteristiċi farmakodinamiċi ta’ silodosin. Qabel ma tinbeda l‑kura, il‑pazjent għandu jiġi nfurmat li jista’ jkun hemm dan l‑effett temporanju fuq il‑fertilità tar‑raġel.
4.7
Effetti fuq il‑ħila biex issuq u tħaddem magni
Urorec għandu effett żgħir jew moderat fuq il‑ħila biex issuq u tħaddem magni. Il‑pazjenti għandhom jiġu nfurmati li jista’ jkun hemm sintomi relatati ma’ pressjoni baxxa posturali (bħal sturdament) u għandhom jiġu mwissija biex ma jsuqux u ma jħaddmux magni sakemm ikunu jafu kif sejjer jaffettwahom silodosin.
4.8
Effetti mhux mixtieqa
Sommarju tal‑profil tas‑sigurtà

Is‑sigurtà ta’ silodosin ġiet evalwata f’erba’ studji kliniċi ta’ Fażi II‑III, double‑blind ikkontrollati (b’931 pazjent ħadu silodosin 8 mg darba kuljum u 733 pazjent ħadu plaċebo) u f’żewġ studji open‑label ta’ fażi ta’ estensjoni fuq perijodu fit‑tul. B’kollox, 1,581 pazjent irċevew silodosin f’doża ta’ 8 mg darba kuljum, fosthom 961 pazjent esposti għal mill‑anqas 6 xhur u 384 pazjent esposti għal sena.
L‑iżjed reazzjonijiet avversi spissi rrappurtati b’silodosin fl‑istudji kliniċi kkontrollati bil‑plaċebo u fl‑użu fit‑tul kienu disturbi eġakulatorji bħal eġakulazzjoni retrograd u n‑nuqqas ta’ eġakulazzjoni (volum tal‑eġakulazzjoni mnaqqas jew nieqes), bi frekwenza ta’ 23%. Dan jista’ jaffettwa temporanjament il‑fertilità tar‑raġel. L‑effett huwa riversibbli wara ftit ġranet mit‑twaqqif tal‑kura (ara sezzjoni 4.4).
Lista tabulata ta’ reazzjonijiet avversi

Fit‑tabella ta’ hawn taħt, ir‑reazzjonijiet avversi rrappurtati fl‑istudji kliniċi kollha u li għalihom teżisti relazzjoni kawżali raġonevoli huma elenkati skond is‑sistema tal‑klassifika tal‑organi tal‑ġisem fid‑database MedDRA u l‑frekwenza: komuni ħafna (≥ 1/10); komuni (≥ 1/100 sa < 1/10); mhux komuni (≥ 1/1,000 sa < 1/100); rari (≥ 1/10,000 sa < 1/1,000); rari ħafna (< 1/10,000), mhux magħruf (ma tistax tittieħed stima tal‑frekwenza mid‑data disponibbli). F’kull sezzjoni ta’ frekwenza, ir‑reazzjonijiet avversi osservati huma mniżżla skond kemm huma serji, bl‑aktar serji jitniżżlu l‑ewwel.
Fit‑tabella ta’ hawn taħt, ir‑reazzjonijiet avversi rrappurtati fl‑istudji kliniċi kollha u fl‑esperjenza mid‑dinja kollha ta’ wara t‑tqegħid fis‑suq u li għalihom teżisti relazzjoni kawżali raġonevoli huma elenkati skont is‑sistema tal‑klassifika tal‑organi tal‑ġisem fid‑database MedDRA u l‑frekwenza: komuni ħafna (≥ 1/10); komuni (≥ 1/100 sa < 1/10); mhux komuni (≥ 1/1,000 sa < 1/100); rari (≥ 1/10,000 sa < 1/1,000); rari ħafna (< 1/10,000), mhux magħruf (ma tistax tittieħed stima mid‑data disponibbli). F’kull sezzjoni ta’ frekwenza, ir‑reazzjonijiet avversi osservati huma mniżżla skond kemm huma serji, bl‑aktar serji jitniżżlu l‑ewwel.
	Sistema tal-klassifika tal-organi

	Komuni ħafna


	Komuni


	Mhux komuni


	Rari
	Rari ħafna
	Mhux magħruf

	Disturbi fis-sistema immuni
	
	
	
	
	Reazzjonijiet ta’ tip allerġiku inklużi nefħa fil-wiċċ, nefħa fl-ilsien, edema fil-farinġi1
	

	Disturbi psikjatriċi
	
	
	Tnaqqis fil-libido
	
	
	

	Disturbi fis-sistema nervuża
	
	Sturdament
	
	Sinkope

Tintilef minn sensik1
	
	

	Disturbi fil-qalb
	
	
	Takikardija1
	Palpitazzjonijiet1
	
	

	Disturbi vaskulari
	
	Pressjoni baxxa ortostatika
	Pressjoni baxxa1
	
	
	

	Disturbi respiratorji, toraċiċi u medjastinali
	
	Konġestjoni tal-imnifsejn
	
	
	
	

	Disturbi gastro-intestinali
	
	Dijarea
	Dardir

Ħalq xott
	
	
	

	Disturbi fil-fwied u fil-marrara
	
	
	Testijiet tal-fwied b’riżultat mhux normali1
	
	
	

	Disturbi fil-ġilda u fit-tessuti ta’ taħt il-ġilda
	
	
	Raxx tal-ġilda1
Ħakk1
Urtikarja1
Eruzzjoni minħabba l-mediċina1
	
	
	

	Disturbi fis-sistema riproduttiva u fis-sider
	Disturbi fl-eġakulazzjoni, li jinkludu eġakulazzjoni retrograd

Nuqqas ta’ eġakulazzjoni
	
	Problema ta’ l-erezzjoni tal-pene
	
	
	

	Korriment, avvelenament u komplikazzjonijiet ta’ xi proċedura
	
	
	
	
	
	Sindromu tal-Iris Mitluqa Waqt Operazzjoni


1‑reazzjonijiet avversi minn rappurtaġġ spontanju mid‑dinja kollha mill‑esperjenza ta’ wara t‑tqegħid fis‑suq (frekwenzi kkalkulati minn avvenimenti rrappurtati fi provi kliniċi ta’ Fażi I‑IV u tal‑istudji mingħajr intervent).

Deskrizzjoni ta’ reazzjonijiet avversi magħżula

Pressjoni ortostatika baxxa
L‑inċidenza ta’ pressjoni ortostatika baxxa fl‑istudji kliniċi kkontrollati bil‑plaċebo kienet 1.2% b’silodosin u 1.0% bil‑plaċebo. Il‑pressjoni ortostatika baxxa tista’ kultant twassal għal sinkope (ara sezzjoni 4.4).
Sindromu tal‑Iris Mitluqa Waqt Operazzjoni (IFIS)
IFIS ġie rrappurtat waqt operazzjoni tal‑katarretti (ara sezzjoni 4.4).
Rappurtar ta’ reazzjonijiet avversi suspettati

Huwa importanti li jiġu rrappurtati reazzjonijiet avversi suspettati wara l‑awtorizzazzjoni tal‑prodott mediċinali. Dan jippermetti monitoraġġ kontinwu tal‑bilanċ bejn il‑benefiċċju u r‑riskju tal‑prodott mediċinali. Il‑professjonisti tal‑kura tas‑saħħa huma mitluba jirrappurtaw kwalunkwe reazzjoni avversa ssuspettata permezz tas‑sistema ta’ rappurtar nazzjonali mniżżla f’Appendiċi V.
4.9
Doża eċċessiva
Silodosin ġie evalwat f’dożi sa 48 mg/ġurnata f’irġiel b’saħħithom. Ir‑reazzjoni avversa li tillimita d‑doża kienet il‑pressjoni baxxa posturali. Jekk l‑inġestjoni tkun riċenti, wieħed jista’ jipprova jġiegħel lill‑pazjent jirrimetti jew jaħsillu l‑istonku. Jekk id‑doża eċċessiva ta’ silodosin iġġib pressjoni baxxa, għandu jiġi pprovdut appoġġ kardjovaskulari. Id‑dijalisi mhijiex probabbli li tkun ta’ benefiċċju sinifikanti billi silodosin jeħel ħafna (96.6%) mal‑proteini tal‑plażma.
5.
PROPRJETAJIET FARMAKOLOĠIĊI
5.1
Proprjetajiet farmakodinamiċi
Kategorija farmakoterapewtika: Uroloġiċi, antagonisti tal‑adrenoriċetturi alpha, Kodiċi ATC: G04CA04.
Mekkaniżmu ta’ azzjoni
Silodosin huwa selettiv ħafna għall‑adrenoriċetturi‑α1A li jinsabu primarjament fil‑prostata umana, fil‑bażi tal‑bużżieqa tal‑awrina, fl‑għonq tal‑bużżieqa tal‑awrina, fil‑kapsula tal‑prostata u fl‑uretra tal‑prostata. L‑imblokk ta’ dawn l‑adrenoriċetturi‑α1A jġiegħel il‑muskolu lixx f’dawn it‑tessuti li jirrilassa, u b’hekk inaqqas ir‑reżistenza tal‑iżbokk tal‑bużżieqa tal‑awrina, mingħajr ma jaffettwa l‑kontratilità tal‑muskolu lixx detrusor. Dan jikkawża titjib kemm fis‑sintomi ta’ ħażna (irritattivi) kif ukoll ta’ tbattil (ostruttivi) (Sintomi fil‑parti ta’ isfel tal‑apparat urinarju) assoċjati ma’ iperplasija beninna tal‑prostata.
Silodosin għandu affinità ferm aktar baxxa għall‑adrenoriċetturi‑α1B li jinsabu primarjament fis‑sistema kardjovaskulari. In vitro ġie muri li l‑proporzjon ta’ rbit α1A:α1B ta’ silodosin (162:1) huwa għoli ħafna.

Effikaċja klinika u sigurtà
Fi studju kliniku biex tinstab doża xierqa, double‑blind, ikkontrollat bil‑plaċebo, ta’ Fażi II b’silodosin 4 jew 8 mg darba kuljum, ġie osservat titjib akbar fil‑punteġġ ta’ indiċi tas‑sintomi tal‑Assoċjazzjoni Uroloġika Amerikana (AUA) b’silodosin 8 mg (‑6.8 ± 5.8, n = 90; p = 0.0018) u silodosin 4 mg (‑5.7 ± 5.5, n = 88; p = 0.0355) meta mqabbel mal‑plaċebo (‑4.0 ± 5.5, n = 83).

Iżjed minn 800 pazjent b’sintomi moderati għal severi ta’ BPH (Skor Internazzjonali tas‑Sintomi tal‑Prostata (International Prostate Symptom Score, IPSS), valur tal‑linja bażi ≥ 13) irċevew silodosin 8 mg darba kuljum f’żewġ studji kliniċi ta’ Fażi III ikkontrollati bil‑plaċebo li twettqu fl‑Istati Uniti u studju kliniku kkontrollat bil‑plaċebo u bis‑sustanza attiva li sar fl‑Ewropa. Fl‑istudji kollha, il‑pazjenti li ma kellhomx rispons għall‑plaċebo matul il‑fażi tal‑bidu ta’ 4 ġimgħat bi plaċebo ġew randomizzati sabiex jieħdu l‑kura li kienet qed tiġi studjata. Fl‑istudji kollha, il‑pazjenti ttrattati b’silodosin kellhom tnaqqis akbar fis‑sintomi kemm ta’ ħażna (irritattivi) kif ukoll tat‑tbattil (ostruttivi) tal‑BPH meta mqabbla mal‑plaċebo kif ivvalutati wara 12‑il ġimgħa ta’ kura. Id‑dejta osservata fil‑popolazzjonijiet b’Intent‑to‑treat ta’ kull studju tidher hawn taħt:
	Studju
	Fergħa tal-kura
	Nru ta’ pazjenti
	IPSS

Skor totali
	IPSS

Sintomi irritattivi
	IPSS

Sintomi ostruttivi

	
	
	
	Valur tal-linja bażi (± SD)
	Bidla mil-linja bażi
	Differenza (95% CI) vs 

plaċebo
	Bidla mil-linja bażi
	Differenza (95% CI) vs 

plaċebo
	Bidla mil-linja bażi
	Differenza (95% CI) vs 

plaċebo

	US‑1
	Silodosin
Plaċebo
	233

228
	22 ± 5

21 ± 5
	‑6.5

‑3.6
	‑2.8*

(‑3.9, ‑1.7)
	‑2.3

‑1.4
	‑0.9*

(‑1.4, ‑0.4)
	‑4.2

‑2.2
	‑1.9*

(‑2.6, ‑1.2)

	US‑2
	Silodosin
Plaċebo
	233

229
	21 ± 5

21 ± 5
	‑6.3

‑3.4
	‑2.9*

(‑4.0, ‑1.8)
	‑2.4

‑1.3
	‑1.0*

(‑1.5, ‑0.6)
	‑3.9

‑2.1
	‑1.8*

(‑2.5, ‑1.1)

	Ewropa
	Silodosin
Tamsulosin

Plaċebo
	371

376

185
	19 ± 4

19 ± 4

19 ± 4
	‑7.0

‑6.7

‑4.7
	‑2.3*

(‑3.2, ‑1.4)
‑2.0*

(‑2.9, ‑1.1)

	‑2.5

‑2.4

‑1.8
	‑0.7°

(‑1.1, ‑0.2)
‑0.6°

(‑1.1, ‑0.2)

	‑4.5

‑4.2

‑2.9
	‑1.7*

(‑2.2, ‑1.1)
‑1.4*

(‑2.0, ‑0.8)



* p< 0.001 vs Plaċebo; ° p = 0.002 vs Plaċebo
Fl-istudju kliniku kkontrollat bis‑sustanza attiva li twettaq fl‑Ewropa, silodosin 8 mg darba kuljum intwera li mhux inferjuri għal tamsulosin 0.4 mg darba kuljum: id‑differenza medja aġġustata (95% CI) fl‑Iskor Totali tal‑IPSS bejn il‑kura fil‑popolazzjoni għal kull protokoll kienet ta’ 0.4 (0.4 sa 1.1). Ir‑rata ta’ rispons (jiġifieri titjib fl‑iskor totali tal‑IPSS għallinqas ta’ 25%) kienet ferm ogħla fil‑grupp li ħadu silodosin (68%) u tamsulosin (65%), meta mqabbel mal‑plaċebo (53%).

Fil‑fażi ta’ estensjoni open‑label, fuq perijodu fit‑tul ta’ dawn l‑istudji kkontrollati, il‑pazjenti li rċevew silodosin għal perijodu sa sena, it‑titjib tas‑sintomi miġjub b’silodosin f’ġimgħa 12 tal‑kura inżamm għal aktar minn sena.
Fi studju kliniku ta’ Fażi IV li twettaq fl‑Ewropa, bi skor totali tal‑IPSS tal‑linja bażi medju ta’ 18.9 punti, 77.1% kellhom rispons għal silodosin (kif evalwat minn bidla mil‑linja bażi fl‑iskor totali tal‑IPSS ta’ mill‑inqas 25%). Madwar nofs il‑pazjenti rrappurtaw titjib fl‑iktar sintomi ta’ dwejjaq irrappurtati fil‑linja bażi mill‑pazjenti (jiġifieri nokturja, frekwenza, tnaqqis fit‑tnixxija, urġenza, taqtir terminali u żvojtar mhux komplet), kif evalwat mill‑kwestjonarju ICS għall‑irġiel.

Ma ġie osservat l‑ebda tnaqqis sinifikanti fil‑pressjoni tad‑demm ta’ persuna minduda fl‑istudji kliniċi kollha li saru b’silodosin.
Silodosin 8 mg u 24 mg kuljum ma kellhom ebda effett statistikament sinifikanti fuq l‑intervalli tal‑ECG jew ir‑ripolarizzazzjoni tal‑qalb meta mqabbel mal‑plaċebo.
Popolazzjoni pedjatrika

L‑Aġenzija Ewropea għall‑Mediċini irrinunzjat għall‑obbligu li jiġu ppreżentati r‑riżultati tal‑istudji b’Urorec f’kull sett tal‑popolazzjoni pedjatrika fil‑BPH (ara sezzjoni 4.2 għal informazzjoni dwar l‑użu pedjatriku).
5.2
Tagħrif farmakokinetiku
Il‑farmakokinetika ta’ silodosin u tal‑metaboliti prinċipali tiegħu ġew evalwati f’irġiel bi jew mingħajr BPH wara li ngħataw darba u aktar minn darba dożi li jvarjaw minn 0.1 mg għal 48 mg kuljum. Il‑farmakokinetika ta’ silodosin hija lineari tul din il‑firxa tad‑doża.
L‑esponiment għall‑metabolit prinċipali fil‑plażma, silodosin glucuronide (KMD‑3213G), fl‑istat fiss huwa madwar 3 darbiet dak tas‑sustanza oriġinali. Silodosin u l‑glucoronide tiegħu jilħqu stat fiss wara 3t ijiem u 5t ijiem ta’ kura, rispettivament.
Assorbiment
Silodosin mogħti mill‑ħalq huwa assorbit tajjeb u l‑assorbiment huwa proporzjonali mad‑doża. Il‑bijodisponibilità assoluta hija ta’ madwar 32%.
Studju in vitro b’ċelloli Caco‑2 wera li silodosin huwa substrat għall‑glikoproteina P.
L‑ikel inaqqas Cmax b’madwar 30%, iżid it‑tmax b’madwar siegħa u ftit għandu effett fuq l‑AUC.
F’irġiel b’saħħithom fil‑medda ta’ etajiet fil‑mira (n = 16, età medja 55 ± 8 snin) wara l‑għoti mill‑ħalq ta’ 8 mg darba kuljum immedjatament wara l‑kolazzjon għal 7t ijiem, kienu miksuba l‑parametri farmakokinetiċi li ġejjin: Cmax 87 ± 51 ng/mL (SD), tmax 2.5 sigħat (medda 1.0‑3.0), AUC 433 ± 286 ng • h/mL.
Distribuzzjoni
Silodosin għandu volum ta’ distribuzzjoni ta’ 0.81 l/kg u 96.6% jeħel mal‑proteini tal‑plażma. Huwa ma jixteridx fiċ‑ċelloli tad‑demm.
91% ta’ silodosin glucuronide jeħel mal‑proteini tad‑demm.

Bijotrasformazzjoni
Silodosin jiġi mmetabolizzat b’mod estensiv permezz ta’ glukoronidazzjoni (UGT2B7), alkoħol u aldehyde dehydrogenase u mogħdijiet ossidattivi, b’mod prinċipali CYP3A4. Il‑metabolit prinċipali fil‑plażma, il‑konjugat glucuronide ta’ silodosin (KMD‑3213G), li ntwera li huwa attiv in vitro, għandu half‑life estiża (madwar 24 siegħa) u jilħaq konċentrazzjonijiet fil‑plażma bejn wieħed u ieħor erba’ darbiet ogħla minn dawk ta’ silodosin. Informazzjoni in vitro tindika li silodosin m’għandux il‑potenzjal li jinibixxi jew jinduċi s‑sistemi tal‑enzimi taċ‑ċitokromu P450.
Eliminazzjoni
Wara l‑għoti mill‑ħalq ta’ silodosin 14C‑tikkettat, l‑irkupru tar‑radjuattività wara 7 ijiem kien madwar 33.5% fl‑awrina u 54.9% fl‑ippurgar. It‑tneħħija ta’ silodosin mill‑ġisem kienet madwar 0.28 L/siegħa/kg. Silodosin jitneħħa prinċipalment bħala metaboliti, ammonti żgħar ħafna biss ta’ mediċina mhux mibdula jiġu rkuprati fl‑awrina. Il‑half‑life terminali tal‑mediċina oriġinali u l‑glucoronide tagħha hija madwar 11‑il siegħa u 18‑il siegħa, rispettivament.
Gruppi speċjali
Anzjani
L‑esponiment għal silodosin u l‑metaboliti prinċipali tiegħu ma jinbidilx b’mod sinifikanti mal‑età, anki f’pazjenti ta’ aktar minn 75 sena.
Popolazzjoni pedjatrika
Silodosin ma ġiex evalwat f’pazjenti taħt it‑18‑il sena.
Indeboliment tal‑fwied
Fi studju ta’ doża waħda, il‑farmakokinetika ta’ silodosin ma nbidlitx f’disa’ pazjenti b’indeboliment moderat tal‑fwied (skor Child‑Pugh 7 sa 9), meta mqabbel ma’ disa’ voluntiera b’saħħithom. Ir‑riżultati minn dan l‑istudju għandhom jiġu interpretati b’attenzjoni, minħabba li pazjenti rreġistrati kellhom valuri bijokimiċi normali, li jindikaw funzjoni metabolika normali, u dawn ġew ikklassifikati bħala li għandhom indeboliment moderat tal‑fwied, fuq il‑bażi ta’ axxite u enċefalopatija tal‑fwied.
Il‑farmakokinetika ta’ silodosin f’pazjenti b’indeboliment sever tal‑fwied ma ġietx studjata.
Indeboliment tal‑kliewi
Fi studju ta’ doża waħda, l‑esponiment għal silodosin (mhux imwaħħal) f’pazjenti b’indeboliment ħafif (n = 8) u moderat tal‑kliewi (n = 8) rriżulta, bħala medja, f’żieda fil‑Cmax (1.6 darbiet) u fl‑AUC (1.7 darbiet) meta mqabbel ma’ persuni b’funzjoni tal‑kliewi normali (n = 8). F’pazjenti b’indeboliment sever tal‑kliewi (n = 5), iż‑żieda fl‑esponiment kienet ta’ 2.2 darbiet għall‑Cmax u 3.7 darbiet għall‑AUC. Żdied ukoll l‑esponiment għall‑metaboliti prinċipali, silodosin glucuronide u KMD‑3293.
Il‑monitoraġġ tal‑livell fil‑plażma fi studju kliniku ta’ Fażi III wera li l‑livelli totali ta’ silodosin wara 4 ġimgħat ta’ kura ma nbidlux f’pazjenti b’indeboliment ħafif (n = 70), meta mqabbla ma’ pazjenti b’funzjoni tal‑kliewi normali (n = 155), filwaqt li l‑livelli bħala medja rduppjaw f’pazjenti b’indeboliment moderat (n =7).

Valutazzjoni tal‑informazzjoni dwar is‑sigurtà tal‑pazjenti rreġistrati fl‑istudji kliniċi kollha ma tindikax li indeboliment ħafif tal‑kliewi (n = 487) joħloq riskju addizzjonali tas‑sigurtà waqt kura b’silodosin (bħal żieda fl‑isturdament jew fil‑pressjoni baxxa ortostatika) meta mqabbel ma’ pazjenti b’funzjoni tal‑kliewi normali (n = 955). Għalhekk, m’hemmx bżonn ta’ aġġustament fid‑doża għal pazjenti b’indeboliment ħafif tal‑kliewi. Billi teżisti biss esperjenza limitata f’pazjenti b’indeboliment moderat tal‑kliewi (n = 35), hija rrakkomandata doża inizjali aktar baxxa ta’ 4 mg. L‑għoti ta’ Urorec mhux irrakkomandat f’pazjenti b’indeboliment sever tal‑kliewi.
5.3
Tagħrif ta’ qabel l‑użu kliniku dwar is‑sigurtà
Tagħrif mhux kliniku ibbażat fuq studji konvenzjonali ta’ sigurtà farmakoloġika, riskju ta’ kanċer, potenzjal mutaġeniku u teratoġeniku, ma juri l‑ebda periklu speċjali għall‑bnedmin. Effetti fuq l‑annimali (li jaffettwaw il‑glandola tat‑tirojde f’annimali gerriema) dehru biss wara esponimenti meqjusa ferm aktar għolja mill‑massimu ta’ l‑esponiment fil‑bniedem, li juru ftit li xejn rilevanza għall‑użu kliniku.
Ġo firien irġiel, ġie osservat tnaqqis fil‑fertilità minn esponimenti li kienu bejn wieħed u ieħor id‑doppju tal‑esponiment bid‑doża massima rrakkomandata fil‑bniedem. L‑effett osservat kien riversibbli.
6.
TAGĦRIF FARMAĊEWTIKU
6.1
Lista ta’ eċċipjenti
Urorec 4 mg u 8 mg kapsuli ibsin
Kontenut tal‑kapsula
Starch, pregelatinised (maize)

Mannitol (E421)

Magnesium stearate

Sodium laurilsulfate

Qoxra tal‑kapsula
Ġelatina
Titanium dioxide (E171)

Yellow iron oxide (E172) (4 mg kapsuli biss)
6.2
Inkompatibbiltajiet
Mhux applikabbli.

6.3
Żmien kemm idum tajjeb il‑prodott mediċinali
3 snin.
6.4
Prekawzjonijiet speċjali għall‑ħażna
Taħżinx f’temperatura ’l fuq minn 30 °C.
Aħżen fil‑pakkett oriġinali sabiex tilqa’ mid‑dawl u mill‑umdita’.
6.5
In‑natura tal‑kontenitur u ta’ dak li hemm ġo fih
Il‑kapsuli jiġu f’folji tal‑PVC/PVDC/fojl tal‑aluminju, ippakkjati f’kartun.
Pakketti ta’ 5, 10, 20, 30, 50, 90, 100 kapsula.

Jista’ jkun li mhux il‑pakketti tad‑daqsijiet kollha jkunu fis‑suq.
6.6
Prekawzjonijiet speċjali għar‑rimi
Kull fdal tal‑prodott mediċinali li ma jkunx intuża jew skart li jibqa’ wara l‑użu tal-prodott għandu jintrema kif jitolbu l-liġijiet lokali.

9.
DATA TAL‑EWWEL AWTORIZZAZZJONI/TIĠDID TAL‑AWTORIZZAZZJONI
Data tal‑ewwel awtorizzazzjoni: 29/01/2010

Data tal‑aħħar tiġdid: 18/09/2014
10.
DATA TA’ REVIŻJONI TAT‑TEST
Informazzjoni dettaljata dwar dan il‑prodott mediċinali tinsab fuq is‑sit elettroniku tal‑Aġenzija Ewropea għall‑Mediċini http://www.ema.europa.eu
ANNESS II
A.
MANIFATTURI RESPONSABBLI GĦALL‑ĦRUĠ TAL‑LOTT

B.
KONDIZZJONIJIET JEW RESTRIZZJONIJIET RIGWARD IL‑PROVVISTA U L‑UŻU 

Ċ.
KONDIZZJONIJIET U REKWIŻITI OĦRA TAL‑AWTORIZZAZZJONI GĦAT‑TQEGĦID FIS‑SUQ
D.
KOndizzjonijiet jew restrizzjonijiet fir‑rigward tal‑użu siGur u EFFETTIV tal‑prodott mediċinali
A.
MANIFATTURI RESPONSABBLI GĦALL‑ĦRUĠ TAL‑LOTT

Isem u indirizz tal‑manifatturi responsabbli għall‑ħruġ tal‑lott

Recordati Industria Chimica e Farmaceutica S.p.A.

Via M. Civitali 1

20148 Milan

L‑Italja

Laboratoires Bouchara‑Recordati
Parc Mécatronic

03410 Saint Victor

Franza
Fuq il‑fuljett ta’ tagħrif tal-prodott mediċinali għandu jkun hemm l-isem u l-indirizz tal-manifattur responsabbli għall-ħruġ tal-lott ikkonċernat.
B.
KONDIZZJONIJIET JEW RESTRIZZJONIJIET RIGWARD IL‑PROVVISTA U L‑UŻU
Prodott mediċinali li jingħata bir‑riċetta tat‑tabib.

C.
KONDIZZJONIJIET U REKWIŻITI OĦRA TAL‑AWTORIZZAZZJONI GĦAT‑TQEGĦID FIS‑SUQ 
· Rapporti Perjodiċi Aġġornati dwar is‑Sigurtà
Ir-rekwiżiti biex jiġu ppreżentati rapporti perjodiċi aġġornati dwar is‑sigurtà għal dan il‑prodott mediċinali huma mniżżla fil‑lista tad‑dati ta’ referenza tal‑Unjoni (lista EURD) prevista skont l‑Artikolu 107c(7) tad‑Direttiva 2001/83/KE u kwalunkwe aġġornament sussegwenti ppubblikat fuq il‑portal elettroniku Ewropew tal‑mediċini.

D.
KONDIZZJONIJIET JEW RESTRIZZJONIJIET FIR‑RIGWARD TAL‑UŻU SIGUR U EFFETTIV TAL‑PRODOTT MEDIĊINALI

· Pjan tal‑Ġestjoni tar‑Riskju (RMP)

L‑MAH għandu jwettaq l‑attivitajiet u l‑interventi meħtieġa ta’ farmakoviġilanza ddettaljati fl‑RMP maqbul ippreżentat fil‑Modulu 1.8.2 tal‑Awtorizzazzjoni għat‑Tqegħid fis‑Suq u kwalunkwe aġġornament sussegwenti maqbul tal‑RMP.
RMP aġġornat għandu jiġi ppreżentat:
· Meta l‑Aġenzija Ewropea għall‑Mediċini titlob din l‑informazzjoni;

· Kull meta s‑sistema tal‑ġestjoni tar‑riskju tiġi modifikata speċjalment minħabba li tasal informazzjoni ġdida li tista’ twassal għal bidla sinifikanti fil‑profil bejn il‑benefiċċjuu r‑riskju jew minħabba li jintlaħaq għan importanti (farmakoviġilanza jew minimizzazzjoni tar‑riskji).
ANNESS III

TIKKETTAR U FULJETT TA’ TAGĦRIF
A. TIKKETTAR
TAGĦRIF LI GĦANDU JIDHER FUQ IL‑PAKKETT TA’ BARRA
KARTUNA
1.
ISEM IL‑PRODOTT MEDIĊINALI
Urorec 4 mg kapsuli ibsin
silodosin

2.
DIKJARAZZJONI TAS‑SUSTANZA(I) ATTIVA(I)
Kull kapsula iebsa fiha 4 mg silodosin.
3.
LISTA TA’ EĊĊIPJENTI
4.
GĦAMLA FARMAĊEWTIKA U KONTENUT
5 kapsuli ibsin
10 kapsuli ibsin
20 kapsula iebsa
30 kapsula iebsa
50 kapsula iebsa
90 kapsula iebsa
100 kapsula iebsa
5.
MOD TA’ KIF U MNEJN JINGĦATA
Aqra l‑fuljett ta’ tagħrif qabel l‑użu.

Użu orali.

6.
TWISSIJA SPEĊJALI LI L‑PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT‑TFAL
Żomm fejn ma jidhirx u ma jintlaħaqx mit‑tfal.
7.
TWISSIJA(IET) SPEĊJALI OĦRA, JEKK MEĦTIEĠA
8.
DATA TA’ SKADENZA
EXP
9.
KONDIZZJONIJIET SPEĊJALI TA’ KIF JINĦAŻEN
Taħżinx f’temperatura ’l fuq minn 30 °C.
Aħżen fil‑pakkett oriġinali sabiex tilqa’ mid‑dawl u mill‑umdita’.
10.
PREKAWZJONIJIET SPEĊJALI GĦAR‑RIMI TA’ PRODOTTI MEDIĊINALI MHUX UŻATI JEW SKART MINN DAWN IL‑PRODOTTI MEDIĊINALI, JEKK HEMM BŻONN
11.
ISEM U INDIRIZZ TAD‑DETENTUR TAL‑AWTORIZZAZZJONI GĦAT‑TQEGĦID FIS‑SUQ
Recordati Ireland Ltd.

Raheens East

Ringaskiddy Co. Cork
L‑Irlanda
12.
NUMRU(I) TAL‑AWTORIZZAZZJONI GĦAT‑TQEGĦID FIS‑SUQ
EU/1/09/608/001

EU/1/09/608/002
EU/1/09/608/003
EU/1/09/608/004
EU/1/09/608/005

EU/1/09/608/006
EU/1/09/608/007
13.
NUMRU TAL‑LOTT
Lot
14.
KLASSIFIKAZZJONI ĠENERALI TA’ KIF JINGĦATA
15.
ISTRUZZJONIJIET DWAR L‑UŻU
16.
INFORMAZZJONI BIL‑BRAILLE
Urorec 4 mg

17.
IDENTIFIKATUR UNIKU – BARCODE 2D
barcode 2D li jkollu l‑identifikatur uniku inkluż 

18.
IDENTIFIKATUR UNIKU ‑ DATA LI TINQARA MILL‑BNIEDEM
PC: 
SN: 
NN: 
TAGĦRIF MINIMU LI GĦANDU JIDHER FUQ IL‑FOLJI JEW FUQ L‑ISTRIXXI
Folji tal‑PVC/PVDC/aluminju

1.
ISEM IL‑PRODOTT MEDIĊINALI
Urorec 4 mg kapsuli ibsin
silodosin

2.
ISEM TAD‑DETENTUR TAL‑AWTORIZZAZZJONI GĦAT‑TQEGĦID FIS‑SUQ
Recordati Ireland Ltd.

3.
DATA TA’ SKADENZA
EXP
4.
NUMRU TAL‑LOTT
Lot
5.
OĦRAJN

TAGĦRIF LI GĦANDU JIDHER FUQ IL‑PAKKETT TA’ BARRA

KARTUNA

1.
ISEM IL‑PRODOTT MEDIĊINALI

Urorec 8 mg kapsuli ibsin
silodosin

2.
DIKJARAZZJONI TAS‑SUSTANZA(I) ATTIVA(I)
Kull kapsula iebsa fiha 8 mg silodosin.
3.
LISTA TA’ EĊĊIPJENTI

4.
GĦAMLA FARMAĊEWTIKA U KONTENUT

5 kapsuli ibsin

10 kapsuli ibsin

20 kapsula iebsa
30 kapsula iebsa
50 kapsula iebsa

90 kapsula iebsa
100 kapsula iebsa
5.
MOD TA’ KIF U MNEJN JINGĦATA

Aqra l‑fuljett ta’ tagħrif qabel l‑użu.

Użu orali.

6.
TWISSIJA SPEĊJALI LI L‑PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT‑TFAL
Żomm fejn ma jidhirx u ma jintlaħaqx mit‑tfal.

7.
TWISSIJA(IET) SPEĊJALI OĦRA, JEKK MEĦTIEĠA
8.
DATA TA’ SKADENZA

EXP

9.
KONDIZZJONIJIET SPEĊJALI TA’ KIF JINĦAŻEN
Taħżinx f’temperatura ’l fuq minn 30 °C.

Aħżen fil‑pakkett oriġinali sabiex tilqa’ mid‑dawl u mill‑umdita’.

10.
PREKAWZJONIJIET SPEĊJALI GĦAR‑RIMI TA’ PRODOTTI MEDIĊINALI MHUX UŻATI JEW SKART MINN DAWN IL‑PRODOTTI MEDIĊINALI, JEKK HEMM BŻONN
11.
ISEM U INDIRIZZ TAD‑DETENTUR TAL‑AWTORIZZAZZJONI GĦAT‑TQEGĦID FIS‑SUQ

NUMRU(I) TAL‑AWTORIZZAZZJONI GĦAT‑TQEGĦID FIS‑SUQ

EU/1/09/608/008

EU/1/09/608/009
EU/1/09/608/010

EU/1/09/608/011
EU/1/09/608/012

EU/1/09/608/013
EU/1/09/608/014
13.
NUMRU TAL‑LOTT

Lot
14.
KLASSIFIKAZZJONI ĠENERALI TA’ KIF JINGĦATA

15.
ISTRUZZJONIJIET DWAR L‑UŻU

16.
INFORMAZZJONI BIL‑BRAILLE

Urorec 8 mg 

17.
IDENTIFIKATUR UNIKU – BARCODE 2D
barcode 2D li jkollu l‑identifikatur uniku inkluż 

18.
IDENTIFIKATUR UNIKU ‑ DATA LI TINQARA MILL‑BNIEDEM
PC: 
SN: 
NN: 
TAGĦRIF MINIMU LI GĦANDU JIDHER FUQ IL‑FOLJI JEW FUQ L‑ISTRIXXI

Folji tal‑PVC/PVDC/aluminju

1.
ISEM IL‑PRODOTT MEDIĊINALI

Urorec 8 mg kapsuli ibsin
silodosin

2.
ISEM TAD‑DETENTUR TAL‑AWTORIZZAZZJONI GĦAT‑TQEGĦID FIS‑SUQ

Recordati Ireland Ltd.

3.
DATA TA’ SKADENZA

EXP

4.
NUMRU TAL‑LOTT

Lot
5.
OĦRAJN

B. FULJETT TA’ TAGĦRIF
Fuljett ta’ tagħrif: Informazzjoni għall‑pazjent
Urorec 8 mg kapsuli ibsin
Urorec 4 mg kapsuli ibsin
silodosin

Aqra sew dan il‑fuljett kollu qabel tibda tuża din il‑mediċina peress li fih informazzjoni importanti għalik.
‑
Żomm dan il‑fuljett. Jista’ jkollok bżonn terġa’ taqrah.
‑
Jekk ikollok aktar mistoqsijiet, staqsi lit‑tabib jew lill‑ispiżjar tiegħek.
‑
Din il‑mediċina ġiet mogħtija lilek biss. M’għandekx tgħaddiha lil persuni oħra. Tista’ tagħmlilhom il‑ħsara, anki jekk ikollhom l‑istess sinjali ta’ mard bħal tiegħek.
‑
Jekk ikollok xi effett sekondarju kellem lit‑tabib jew lill‑ispiżjar tiegħek. Dan jinkludi xi effett sekondarju possibbli li mhuwiex elenkat f’dan il‑fuljett. Ara sezzjoni 4.
F’dan il‑fuljett:
1.
X’inhu Urorec u għalxiex jintuża
2.
X’għandek tkun taf qabel ma tieħu Urorec

3.
Kif għandek tieħu Urorec

4.
Effetti sekondarji possibbli
5.
Kif taħżen Urorec

6.
Kontenut tal‑pakkett u informazzjoni oħra
1.
X’inhu Urorec u gћalxiex jintuża
X’inhu Urorec
Urorec jappartieni għal grupp ta’ mediċini msejħa imblokkaturi tal‑adrenoriċettur alpha1A.
Urorec huwa selettiv għar‑riċetturi li jinsabu fil‑prostata, fil‑bużżieqa tal‑awrina u fl‑uretra. Billi jimblokka dawn ir‑riċetturi, huwa jġiegħel il‑muskolu lixx f’dawn it‑tessuti sabiex jirrilassa. Dan jagħmilha iżjed faċli għalik biex tgħaddi l‑awrina u jtaffi s‑sintomi tiegħek.
Għalxiex jintuża Urorec
Urorec jintuża f’irġiel adulti sabiex jittratta sintomi urinarji assoċjati ma’ tkabbir beninn tal‑prostata (iperplasija tal‑prostata), bħal:
· diffikultà biex tibda tgħaddi l‑awrina,
· sensazzjoni li m’intix tbattal għal kollox il‑bużżieqa tal‑awrina,
· bżonn li tgħaddi l‑awrina aktar ta’ spiss, anki billejl.
2.
X'għandek tkun taf qabel ma tieħu Urorec
Tiħux Urorec

jekk inti allerġiku għal silodosin jew għal xi sustanza oħra ta’ din il‑mediċina (imniżżla fis‑sezzjoni 6).
Twissijiet u prekawzjonijiet
Kellem lit‑tabib jew lill‑ispiżjar tiegħek qabel tieħu Urorec.
· Jekk se tagħmel operazzjoni tal‑għajnejn minħabba li l‑lenti mtappna (operazzjoni tal‑katarretti), huwa importanti li tinforma minnufih lill‑ispeċjalista tal‑għajnejn li qiegħed tuża jew użajt Urorec. Dan minħabba li xi pazjenti kkurati b’din it‑tip ta’ mediċina kellhom telf fit‑ton tal‑muskolu fl‑iris (il‑parti tonda kulurita tal‑għajn) waqt din it‑tip ta’ operazzjoni. L‑ispeċjalista jista’ jieħu prekawzjonijiet xierqa fir‑rigward tal‑mediċina u kif issir l‑operazzjoni. Staqsi lit‑tabib tiegħek jekk għandekx tipposponi jew għandekx tieqaf tieħu Urorec temporanjament meta tkun se tagħmel operazzjoni tal‑katarretti.
· Jekk xi darba ħassek ħażin jew ħassejtek tistordi meta qomt bilwieqfa f’daqqa, jekk jogħġbok informa lit‑tabib tiegħek qabel tieħu Urorec.
Jista’ jagħtik sturdament meta tqum bilwieqfa u xi drabi ħass ħażin meta tieħu Urorec, speċjalment meta tibda l‑kura jew jekk tkun qed tieħu mediċini oħrajn li jbaxxu l‑pressjoni tad‑demm. Jekk dan iseħħ, ara li tpoġġi bilqiegħda jew timtedd mill‑ewwel sakemm imorru s‑sintomi u informa lit‑tabib tiegħek kemm jista’ jkun malajr (ara wkoll is‑sezzjoni “Sewqan u tħaddim ta’ magni”).
· Jekk għandek problemi severi tal‑fwied, m’għandekx tieħu Urorec, billi dan ma ġiex ittestjat f’din il‑kundizzjoni.
· Jekk għandek problemi tal‑kliewi, jekk jogħġbok staqsi lit‑tabib tiegħek għal parir.
Jekk għandek problemi moderati tal‑kliewi, it‑tabib tiegħek jibda Urorec bil‑galbu u jista’ jkun li b’doża aktar baxxa (ara s‑sezzjoni 3 “Doża”).
Jekk għandek problemi severi tal‑kliewi, m’għandekx tieħu Urorec.
· Billi t‑tkabbir beninn tal‑prostata u kanċer tal‑prostata jistgħu jippreżentaw l‑istess sintomi, it‑tabib tiegħek se jiċċekkja jekk għandekx kanċer tal‑prostata qabel tibda l‑kura b’Urorec. Urorec ma jikkurax il‑kanċer tal‑prostata.

· Il‑kura b’Urorec tista’ twassal għal ħruġ anormali tas‑semen (tnaqqis fl‑ammont ta’ semen li joħroġ waqt is‑sess) xi ħaġa li tista’ taffettwa temporanjament il‑fertilità tar‑raġel. Dan l‑effett ma jibqax wara t‑twaqqif ta’ Urorec. Jekk jogħġbok informa lit‑tabib tiegħek jekk qed tippjana li jkollok it‑tfal.

Sodium
Din il-mediċina fiha anqas minn 1 mmol sodium (23 mg) f’kull kapsula, jiġifieri essenzjalment ‘ħieles mis-sodium’.
Tfal u adolexxenti
Tagħtix din il-mediċina lil tfal jew adolexxenti taħt it-18-il sena billi m’hemmx indikazzjoni rilevanti minħabba l-eta`.
Mediċini oħra u Urorec
Għid lit-tabib jew lill-ispiżjar tiegħek jekk qiegħed tieħu, ħadt dan l-aħħar jew tista’ tieħu xi mediċina oħra.
B’mod partikolari għid lit-tabib tiegħek jekk tieħu:
· mediċini li jbaxxu l-pressjoni tad-demm (b’mod partikolari, mediċini msejħa imblokkaturi alpha1, bħal prazosin jew doxazosin) billi jista’ jkun hemm ir-riskju li l-effett ta’ dawn il-mediċini jiżdied waqt li tkun qed tieħu Urorec.

· mediċini antifungali (bħal ketoconazole jew itraconazole), mediċini użati għal infezzjoni tal-HIV/AIDS (bħal ritonavir) jew mediċini użati wara t-trapjanti biex jevitaw ir-rifjut tal-organi (bħal cyclosporin) billi dawn il-mediċini jistgħu jżidu l-konċentrazzjoni fid-demm ta’ Urorec.

· mediċini użati għall-kura ta’ problemi biex wieħed jikseb jew iżomm erezzjoni (bħal sildenafil jew tadalafil), billi l-użu flimkien ma’ Urorec jista’ jwassal għal tnaqqis żgħir fil-pressjoni tad-demm.
· mediċini kontra l-epilessija jew rifampicin (mediċina għall-kura tat-tuberkulożi), billi jista’ jitnaqqas l-effett ta’ Urorec.
Tqala u treddigħ
Urorec mhux intenzjonat għall-użu fin-nisa.

Fertilità
Urorec jista’ jnaqqas l-ammont ta’ sperma, u għalhekk jista’ jaffettwa b’mod temporanju l-abilità tiegħek biex tnissel it-tfal. Jekk qed tippjana li jkollok tarbija, itlob il-parir tat-tabib jew tal-ispiżjar tiegħek qabel tieħu din il-mediċina.
Sewqan u tħaddim ta’ magni
Issuqx jew tħaddem magni jekk tħossok ma tiflaħx, stordut, imħeddel jew b’vista mċajpra.
3.
Kif gћandek tieћu Urorec
Dejjem għandek tuża din il-mediċina skont il-parir eżatt tat-tabib jew l-ispiżjar tiegħek. Iċċekkja taċċerta ruħek mat-tabib jew mal-ispiżjar tiegħek jekk ikollok xi dubju.
Id-doża rakkomandata hija kapsula waħda ta’ Urorec 8 mg kuljum li tingħata mill-ħalq.
Dejjem ħu l-kapsula mal-ikel, preferibbilment fl-istess ħin kuljum. Tkissirx jew tomgħodx il-kapsula, iżda iblagħha sħiħa, preferibbilment ma’ tazza ilma.

Pazjenti bi problemi tal-kliewi
Jekk għandek problemi moderati tal-kliewi, it-tabib tiegħek jista’ jordnalek doża differenti. Għal dan il-għan jeżistu kapsuli ibsin Urorec 4 mg.
Jekk tieħu Urorec aktar milli suppost
Jekk ħadt iżjed minn kapsula waħda, informa lit-tabib tiegħek mill-aktar fis possibbli. Jekk tistordi jew tħossok dgħajjef, għid lit-tabib tiegħek minnufih.
Jekk tinsa tieħu Urorec
Tista’ tieħu l-kapsula tiegħek iżjed tard fl-istess ġurnata jekk tkun insejt teħodha aktar kmieni. Jekk ikun kważi wasal il-ħin għad-doża li jmiss, aqbeż id-doża li ma ħadtx. M’għandekx tieħu doża doppja biex tpatti għal kull kapsula li tkun insejt tieħu.
Jekk tieqaf tieħu Urorec

Jekk twaqqaf il-kura, is-sintomi tiegħek jistgħu jerġgħu jitfaċċaw.
Jekk għandek aktar mistoqsijiet dwar l-użu ta’ din il-mediċina, staqsi lit-tabib jew lill-ispiżjar tiegħek.
4.
Effetti sekondarji possibbli
Bħal kull mediċina oħra, din il-mediċina tista’ tikkawża effetti sekondarji, għalkemm ma jidhrux f’kulħadd.

Ikkuntattja lit-tabib tiegħek immedjatament jekk tinnota kwalunkwe mir-reazzjonijiet allerġiċi li ġejjin: nefħa fil-wiċċ jew fil-gerżuma, diffikultà biex tieħu nifs, tħossok se jagħtik ħass ħażin, ħakk fil-ġilda jew ħorriqija, billi l-konsegwenzi jistgħu jsiru serji.

L-iżjed effett sekondarju komuni huwa tnaqqis fl-ammont ta’ semen li joħroġ waqt is-sess. Dan l-effett ma jibqax wara t-twaqqif ta’ Urorec. Jekk jogħġbok informa lit-tabib tiegħek jekk qiegħed tippjana sabiex ikollok it-tfal.
Jista’ jkollok sturdament, inkluż sturdament meta tqum bilwieqfa, u kultant ħass ħażin.
Jekk tħossok dgħajjef jew stordut, ara li tpoġġi bilqiegħda jew timtedd mill-ewwel sakemm tħossok aħjar. Jekk jagħtik sturdament meta tqum bilwieqfa jew iħossok ħażin, jekk jogħġbok informa lit-tabib tiegħek mill-aktar fis possibbli.
Urorec jista’ jikkawża kumplikazzjonijiet waqt operazzjoni tal-katarretti (operazzjoni fl-għajnejn minħabba lenti mtappna, ara s-sezzjoni “Twissijiet u prekawzjonijiet”).
Importanti li tinforma minnufih lill-ispeċjalista tal-għajnejn tiegħek jekk qed tuża jew użajt Urorec qabel.
L-effetti sekondarji possibbli huma elenkati hawn isfel:
Effetti sekondarji komuni ħafna (jistgħu jaffettwaw iżjed minn persuna 1 f’kull 10)
· Ħruġ anormali tas-semen (inqas jew ebda semen osservabbli li joħroġ waqt is-sess, ara s-sezzjoni “Twissijiet u prekawzjonijiet”)
Effetti sekondarji komuni (jistgħu jaffettwaw sa persuna 1 f’kull 10 persuni)
· Sturdament, inkluż sturdament meta tqum bilwieqfa (ara wkoll aktar ’il fuq, f’din is-sezzjoni)
· Imnieħer inixxi jew imblukkat
· Dijarea
Effetti sekondarji mhux komuni (jistgħu jaffettwaw sa persuna 1 f’kull 100 persuni)
· Tnaqqis fl-aptit sesswali

· Dardir

· Ħalq xott

· Diffikultajiet biex tintlaħaq jew biex tinżamm erezzjoni

· Rata aktar mgħaġġla ta’ taħbit tal-qalb

· Sintomi ta’ reazzjoni allerġika li jaffettwaw il-ġilda bħal raxx, ħakk, ħorriqija u raxx ikkawżat minn mediċina

· Riżultati mhux normali għal testijiet tal-funzjoni ta’ fwied

· Pressjoni baxxa tad-demm

Effetti sekondarji rari (jistgħu jaffettwaw sa persuna 1 f’kull 1,000 persuni)
· Taħbit mgħaġġel jew irregolari tal-qalb (li jissejjaħ palpitazzjonijiet)

· Ħass ħażin/Tintilef minn sensik

Effetti sekondarji rari ħafna (jistgħu jaffettwaw sa persuna 1 f’kull 10,000 persuna)
· Reazzjonijiet allerġiċi oħra b’nefħa fil-wiċċ jew fil-gerżuma

Mhux magħruf (ma tistax tittieħed stima tal-frekwenza mid-dejta disponibbli)
· Pupilla mitluqa waqt operazzjoni tal-katarretti (ara wkoll aktar ’il fuq, f’din is-sezzjoni)

Jekk tħoss li l-ħajja sesswali tiegħek hija affettwata, jekk jogħġbok għid lit-tabib tiegħek.

Rappurtar tal-effetti sekondarji
Jekk ikollok xi effett sekondarju, kellem lit-tabib jew lill-ispiżjar tiegħek. Dan jinkludi xi effett sekondarju li mhuwiex elenkat f’dan il-fuljett. Tista’ wkoll tirrapporta effetti sekondarji possibbli direttament permezz tas-sistema ta’ rappurtar nazzjonali mniżżla f’Appendiċi V. Billi tirrapporta l-effetti sekondarji tista’ tgħin biex tiġi pprovduta aktar informazzjoni dwar is-sigurtà ta’ din il-mediċina.
5.
Kif taħżen Urorec
Żomm din il-mediċina fejn ma tidhirx u ma tintlaħaqx mit-tfal.
Tużax din il-mediċina wara d-data ta’ meta tiskadi li tidher fuq il-kartuna u fuq il-folja wara EXP. Id-data ta’ meta tiskadi tirreferi għall-aħħar ġurnata ta’ dak ix-xahar.
Taħżinx f’temperatura ’l fuq minn 30 °C.
Aħżen fil-pakkett oriġinali sabiex tilqa’ mid-dawl u mill-umdita’.
Tużax din il-mediċina jekk tinnota li l-pakkett ikollu xi ħsara jew juri sinjali ta’ tbagħbis.
Tarmix mediċini mal-ilma tad-dranaġġ jew mal-iskart domestiku. Staqsi lill-ispiżjar tiegħek dwar kif għandek tarmi mediċini li m’għadekx tuża. Dawn il-miżuri jgħinu għall-protezzjoni tal-ambjent.
6.
Kontenut tal-pakkett u informazzjoni oħra
X’fih Urorec
Urorec 8 mg

Is-sustanza attiva hija silodosin. Kull kapsula fiha 8 mg ta’ silodosin.

Is-sustanzi mhux attivi l-oħra huma pregelatinised maize starch, mannitol (E421), magnesium stearate, sodium laurilsulfate, ġelatina, titanium dioxide (E171).
Urorec 4 mg

Is-sustanza attiva hija silodosin. Kull kapsula fiha 4 mg ta’ silodosin.

Is-sustanzi mhux attivi l-oħra huma pregelatinised maize starch, mannitol (E421), magnesium stearate, sodium laurilsulfate, ġelatina, titanium dioxide (E171), yellow iron oxide (E172).

Kif jidher Urorec u l-kontenut tal-pakkett
Urorec 8 mg huma kapsuli ibsin tal-ġelatina, bojod, opaki, daqs 0 (madwar 21.7 x 7.6 mm).
Urorec 4 mg huma kapsuli ibsin tal-ġelatina, sofor, opaki, daqs 3 (madwar 15.9 x 5.8 mm).
Urorec jiġi f’pakketti ta’ 5, 10, 20, 30, 50, 90, 100 kapsula. Jista’ jkun li mhux il-pakketti tad-daqsijiet kollha jkunu fis-suq.
Detentur tal-Awtorizzazzjoni għat-Tqegħid fis-Suq
Recordati Ireland Ltd.

Raheens East

Ringaskiddy Co. Cork

L-Irlanda
Il-Manifattur
Recordati Industria Chimica e Farmaceutica S.p.A.

Via Matteo Civitali 1

20148 Milan

L-Italja
Laboratoires Bouchara-Recordati

Parc Mécatronic
03410 Saint Victor
Franza
Għal kull tagħrif dwar din il-mediċina, jekk jogħġbok ikkuntattja lir-rappreżentant lokali tad-Detentur tal-Awtorizzazzjoni għat-Tqegħid fis-Suq:

	België/Belgique/Belgien
Recordati Ireland Ltd.

Tél/Tel: + 353 21 4379400


	Lietuva

Recordati Polska sp. z o.o. 

Tel: +48 22 206 84 50



	България

Recordati Bulgaria Ltd.
Тел.: + 359 2 829 39 37 


	Luxembourg/Luxemburg
Recordati Ireland Ltd.

Tél/Tel: + 353 21 4379400



	Česká republika
Herbacos Recordati s.r.o.
Tel: + 420 466 741 915


	Magyarország

Recordati Ireland Ltd.

Tel.: + 353 21 4379400



	Danmark
Recordati Ireland Ltd.

Tlf.: + 353 21 4379400


	Malta

Recordati Ireland Ltd.

Tel: + 353 21 4379400



	Deutschland
Recordati Pharma GmbH
Tel: + 49 731 70470


	Nederland
Recordati Ireland Ltd.

Tel: + 353 21 4379400



	Eesti

Recordati Polska sp. z o.o. 

Tel: +48 22 206 84 50


	Norge
Recordati Ireland Ltd.

Tlf: + 353 21 4379400



	Ελλάδα
Recordati Hellas Pharmaceuticals A.E.

Τηλ: + 30 210-6773822


	Österreich
Recordati Austria GmbH

Tel: + 43 664 128 4879


	España

Casen Recordati, S.L.

Tel: + 34 91 659 15 50


	Polska
Recordati Polska sp. z o.o.
Tel.: + 48 22 206 84 50



	France

Laboratoires Bouchara‑Recordati
Tél: + 33 1 45 19 10 00


	Portugal
Jaba Recordati, S.A.

Tel: + 351 21 432 95 00



	Hrvatska

Altamedics d.o.o.

Tel: +385 1 3702 860

	România

Recordati România S.R.L.
Tel: + 40 21 667 17 41




	Ireland
Recordati Ireland Ltd.

Tel: + 353 21 4379400


	Slovenija
Recordati Ireland Ltd.

Tel: + 353 21 4379400



	Ísland

Recordati Ireland Ltd.

Sími: + 353 21 4379400


	Slovenská republika

Herbacos Recordati s.r.o.
Tel: + 420 466 741 915



	Italia
Recordati Industria Chimica e Farmaceutica S.p.A.

Tel: + 39 02 487871


	Suomi/Finland
SwanMedica Oy 

Puh/Tel: +358 17 3690033

	Κύπρος

G.C. Papaloisou Ltd.

Τηλ: + 357 22 49 03 05


	Sverige

Recordati Ireland Ltd.

Tel: + 353 21 4379400



	Latvija

Recordati Polska sp. z o.o. 

Tel: +48 22 206 84 50


	


Dan il-fuljett kien rivedut l-aħħar f’ {XX/SSSS}.

Sorsi oħra ta’ informazzjoni

Informazzjoni ddettaljata dwar din il-mediċina tinsab fuq is-sit elettroniku tal-Aġenzija Ewropea għall-Mediċini https://www.ema.europa.eu.

